La tempesta elèctrica causa danys d’importància a Burjassot
2025-07-24

El gran aiguat, acompanyat de tempesta elèctrica, que es va viure a Burjassot el dilluns a la vesprada ha causat considerables danys en el municipi i en els serveis que l’Institut Municipal de Cultura i Joventut dóna als ciutadans.

Un dels rajos va afectar directament a l’edifici de la Casa de Cultura i, amb açò, diferents serveis i aplicacions que presta aquest espai municipal estan afectats.

La ràdio municipal, Burjassot Ràdio, està fora de servei i falta conéixer l’abast de l’avaria patida que ha afectat tant a l’emissor com a la taula de control de l’emissora. Així mateix, la Xarxa Wifi també s’ha vist afectada i no està podent donar servei als seus usuaris. Els tècnics ja estan treballant en la valoració dels danys per a, com més prompte millor, tornar a donar el servei al municipi.

D’altra banda, la seu electrònica de l’IMCJB, a través de la qual es realitzen en aquests dies les matrícules de l’Escola d’Estiu, entre altres projectes, ha estat fora de servei de manera temporal, però actualment ja està operativa, igual que la central telefònica de la Casa de Cultura, que també s’ha vist afectada.

La tempesta ha avariat també diversos servidors del Centre de Dades (CPD) situats en la Casa de Cultura, transformadors de corrent i altres elements electrònics que a poc a poc, després de comprovar l’abast del dany causat, tornaran a estar en ús.